### NN 140/2025 (14.11.2025.), Odluka o donošenju Programa priuštivog najma

Vlada Republike Hrvatske

2085

Na temelju članka 30.h stavka 9. Zakona o društveno poticanoj stanogradnji (»Narodne novine«, br. 109/01., 82/04., 76/07., 38/09., 86/12., 7/13. – ispravak, 26/15., 57/18., 66/19., 58/21. – Odluka Ustavnog suda Republike Hrvatske i 72/25.), Vlada Republike Hrvatske je na sjednici održanoj 13. studenoga 2025. donijela

ODLUKU

O DONOŠENJU PROGRAMA PRIUŠTIVOG NAJMA

I.

Donosi se Program priuštivog najma (u daljnjem tekstu: Program).

Program je sastavni dio ove Odluke.

II.

Zadužuje se Ministarstvo prostornoga uređenja, graditeljstva i državne imovine da o donošenju ove Odluke izvijesti nositelje provedbe Programa.

III.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/488

Urbroj: 50301-27/15-25-3

Zagreb, 13. studenoga 2025.

Predsjednik
 mr. sc. Andrej Plenković, v. r.

PROGRAM PRIUŠTIVOG NAJMA

1. OPĆE ODREDBE

1.1. Područje primjene

Ovim Programom razrađuje se postupak provedbe javnih poziva za vlasnike stambenih nekretnina i za najmoprimce, sustav bodovanja za uključivanje u ovaj Program, popis isprava koje zainteresirane osobe trebaju dostaviti javnopravnom tijelu, način utvrđivanja i provedbe lista reda prvenstva, način izračuna lokalno priuštive najamnine, opći uvjeti ugovora o davanju na uporabu i ugovora o najmu stambene nekretnine te druga pitanja vezana za provedbu ovoga Programa.

1.2. Članovi uže obitelji

Pod članovima uže obitelji u smislu ovoga Programa smatraju se bračni ili izvanbračni drug, životni partner ili neformalni životni partner i djeca.

2. JAVNI POZIVI

Agencija za pravni promet i posredovanje nekretninama (u daljnjem tekstu: APN) objavljuje prethodni poziv za iskaz interesa jedinicama lokalne samouprave za podnošenje prijedloga APN-u za sudjelovanje u Programu, u kojem se iskazuju posebni bodovi za deficitarna zanimanja prema listi deficitarnih zanimanja Hrvatskog zavoda za zapošljavanje.

Ako jedinica lokalne samouprave ne iskaže interes za sudjelovanje u Programu, APN će provoditi Program na temelju podataka o stambenom jazu.

APN objavljuje javne pozive za vlasnike stambenih nekretnina i najmoprimce zainteresirane za sudjelovanje u ovom Programu u sredstvima javnog informiranja i na mrežnim stranicama APN-a.

Javni pozivi sadrže:

– uvjete za sudjelovanje u postupku

– dokumentaciju koja se prilaže uz iskaz interesa i

– naznaku o roku i mjestu iskaza interesa.

Na javne pozive APN-a ne prijavljuju se pravne osobe od posebnog interesa za Republiku Hrvatsku i ostale pravne osobe i trgovačka društva u većinskom državnom vlasništvu te javne ustanove, s kojima će APN sklopiti sporazum kojim se uređuju međusobna prava i obveze o upravljanju stambenom nekretninom za priuštivi najam.

Na javni poziv ne može se javiti vlasnik čija je nekretnina konstrukcijski oštećena.

APN će, po okončanju javnog poziva za vlasnike stambenih nekretnina, utvrditi listu raspoloživih, odnosno useljivih stambenih nekretnina po jedinici lokalne samouprave za koju je poziv raspisan.

APN će, po okončanju javnog poziva za najmoprimce, utvrditi listu reda prvenstva.

3. POPIS ISPRAVA KOJE
 PRILAŽE NAJMOPRIMAC

Uz iskaz interesa za javni poziv najmoprimac mora priložiti:

– presliku osobne iskaznice

– presliku vjenčanog lista ili izvatka iz registra životnog partnerstva

– izjavu najmoprimca i njegova izvanbračnog supružnika ili neformalnog životnog partnera o postojanju izvanbračne zajednice ili neformalnog životnog partnerstva, danu pod kaznenom i materijalnom odgovornošću i ovjerenu od strane javnog bilježnika

– potvrdu Porezne uprave o visini dohotka i primitaka u prethodnoj godini za najmoprimca i članove uže obitelji

– izjavu najmoprimca da on i članovi njegove uže obitelji nemaju u vlasništvu stambenu nekretninu na području Republike Hrvatske i inozemstva, odnosno da u vlasništvu imaju neodgovarajuću stambenu nekretninu te da nemaju drugih primanja osim navedenih u potvrdi Porezne uprave, danu pod kaznenom i materijalnom odgovornošću i ovjerenu kod javnog bilježnika, ne stariju od 30 dana od dana iskazanog interesa.

Uz iskaz interesa za javni poziv, a radi ostvarivanja dodatnih bodova ili prednosti, najmoprimac dostavlja i sljedeću dokumentaciju:

– rodne listove za djecu članove uže obitelji najmoprimca

– dokaze o uzdržavanim članovima uže obitelji najmoprimca

– dokaz o stručnoj spremi najmoprimca (svjedodžba o završenom školovanju, elektronički zapis o radnom pravnom statusu, diploma)

– dokaz o redovnom školovanju djece najmoprimca – potvrda/uvjerenje škole ili visokog učilišta

– rješenje Hrvatskog zavoda za mirovinsko osiguranje o utvrđenom stupnju invaliditeta ili oštećenja organizma, odnosno nalaz i mišljenje nadležnog tijela o utvrđenim teškoćama u razvoju djeteta najmoprimca, potvrdu iz Registra osoba s invaliditetom ili rješenje o ostvarivanju prava na inkluzivni dodatak za najmoprimca i/ili člana uže obitelji

– potvrdu nadležnog tijela državne uprave o statusu hrvatskog branitelja iz Domovinskog rata i/ili statusu dragovoljca iz Domovinskog rata te vremenu sudjelovanja u Domovinskom ratu za najmoprimca

– rješenje ili potvrdu o priznatom statusu hrvatskog ratnog vojnog invalida iz Domovinskog rata za najmoprimca

– rješenje ili potvrdu o statusu člana uže obitelji smrtno stradalog ili nestalog hrvatskog branitelja iz Domovinskog rata za najmoprimca

– izvadak iz matice umrlih za umrlog hrvatskog branitelja i/ili dragovoljca iz Domovinskog rata kao člana uže obitelji

– dokaz o korištenju zajamčene minimalne naknade ili naknade za nezaposlene hrvatske branitelje iz Domovinskog rata i članove njihovih obitelji

– uvjerenje nadležnog tijela da se ne vodi kazneni postupak za najmoprimca i članove uže obitelji, ne starije od 30 dana od dana prijave na javni poziv.

Dokumentacija navedena u ovoj točki dostavlja se u preslici, a APN može, po potrebi, od najmoprimaca zatražiti dostavu izvornika i dodatne dokumentacije.

U iskazu interesa za javni poziv najmoprimac može navesti svoj interes za najviše tri jedinice lokalne samouprave u Republici Hrvatskoj u kojima traži stambenu nekretninu.

4. SUSTAV BODOVANJA

4.1. Kriteriji koji se boduju prilikom prijave

Lista reda prvenstva utvrđuje se na osnovi sljedećih mjerila:

– prihoda najmoprimca i članova uže obitelji najmoprimca

– broja članova uže obitelji najmoprimca

– broja djece predškolske dobi i djece na redovitom školovanju

– životne dobi najmoprimca

– stručne spreme najmoprimca

– invaliditeta ili oštećenja organizma najmoprimca i/ili člana njegove uže obitelji

– prebivališta najmoprimca

– potrebe za deficitarnim zanimanjima na području jedinice lokalne samouprave.

4.2. Kriterij prihoda

Prema ukupno ostvarenim mjesečnim prihodima najmoprimca i članova njegove uže obitelji u prethodnoj godini najmoprimcu pripada za ostvarene mjesečne neto prihode:

– od jedne do jedne i pol minimalne plaće (uključujući iznos jedne i pol minimalne plaće) 10 bodova

– više od jedne i pol do dvije minimalne plaće (uključujući iznos dvije minimalne plaće) 7 bodova

– više od dvije minimalne plaće do tri minimalne plaće (uključujući iznos tri minimalne plaće) 5 bodova

– više od tri minimalne plaće do četiri minimalne plaće (uključujući iznos četiri minimalne plaće) 3 bodova

– više od četiri minimalne plaće do pet minimalnih plaća (uključujući iznos pet minimalnih plaća) 1 bod.

4.3. Kriterij broja članova uže obitelji

Prema broju članova uže obitelji najmoprimcu pripada:

– samac 1 bod

– dva člana 3 boda

– tri člana 5 bodova

– četiri člana 7 bodova

– pet članova i više 9 bodova.

Ako je najmoprimac samohrani roditelj ili posvojitelj ili ako je član jednoroditeljske obitelji, na ostvarene bodove mu se dodaju 2 boda.

4.4. Kriterij broja djece predškolske dobi i djece
 na redovnom školovanju

Za svako dijete predškolske dobi, kao i dijete na redovnom školovanju, najmoprimcu pripadaju 3 boda.

4.5. Kriterij životne dobi najmoprimca

Prema životnoj dobi, u trenutku objave javnog poziva, najmoprimcu pripada:

– od navršene 18 godine do navršenih 25 godina 8 bodova

– od navršene 25 godine do navršenih 45 godina 12 bodova

– od navršene 45 godine do navršenih 55 godina 6 bodova

– od navršene 55 godine nadalje 4 boda.

4.6. Kriterij stručne spreme najmoprimca

Na temelju razine kvalifikacije prema Hrvatskom kvalifikacijskom okviru najmoprimcu pripada za:

– razina 7.1.st – kvalifikacije stečene završetkom specijalističkih diplomskih stručnih studija i razina 7.1.sv – kvalifikacije stečene završetkom sveučilišnih diplomskih studija te integriranih preddiplomskih i diplomskih sveučilišnih studija 6 bodova

– razina 6.st – kvalifikacije stečene završetkom preddiplomskih stručnih studija i razina 6.sv – kvalifikacije stečene završetkom preddiplomskih sveučilišnih studija 4 boda

– razina 5 – kvalifikacije stečene završetkom stručnih kratkih studija kojima se stječe manje od 180 ECTS ili CSVET bodova; strukovnoga specijalističkog usavršavanja; programa za majstore uz najmanje dvije godine vrednovanoga radnog iskustva 2 boda.

Najmoprimcima s razinom obrazovanja 7.2. – kvalifikacije stečene završetkom sveučilišnih specijalističkih studija; razinom 8.1. – kvalifikacije stečene završetkom poslijediplomskih znanstvenih magistarskih studija i razinom 8.2. – kvalifikacije stečene završetkom doktorskih studija, dodjeljuju se 3 dodatna boda.

4.7. Kriterij invaliditeta ili oštećenja organizma
 najmoprimca i/ili člana njegove uže obitelji

Prema zdravstvenom stanju najmoprimca odnosno člana njegove uže obitelji, ovisno o utvrđenom stupnju invaliditeta ili oštećenja organizma te težini invaliditeta – oštećenja funkcionalnih sposobnosti, za svaku osobu s utvrđenim invaliditetom ili oštećenjem organizma pripada:

– za dijete s teškoćama u razvoju 10 bodova

– za invaliditet ili oštećenje organizma od 100 % oštećenja organizma ili 4. stupanj težine invaliditeta – oštećenja funkcionalnih sposobnosti 8 bodova

– za invaliditet ili oštećenje organizma od 80 % do 100 % (manje od 100 %) ili 3. stupanj težine invaliditeta – oštećenja funkcionalnih sposobnosti 6 bodova

– za invaliditet ili oštećenje organizma od 50 % do 80 % (manje od 80 %) ili 2. stupanj težine invaliditeta – oštećenja funkcionalnih sposobnosti 4 boda.

Ako se na jednu osobu primjenjuje više od jednog mjerila iz ove točke, bodovi se ne zbrajaju, već se uzima u obzir mjerilo po kojem najmoprimac ostvaruje veći broj bodova.

4.8. Kriterij nedostatka roditeljske skrbi

Dodatnih 8 bodova ostvaruju podnositelji zahtjeva koji su:

– osobe bez odgovarajuće roditeljske skrbi

– osobe do navršenih 30 godina koje izlaze iz sustava socijalne i alternativne skrbi

– djeca smrtno stradalog ili nestalog hrvatskog branitelja iz Domovinskog rata.

4.9. Kriterij mjesta prebivališta

Prema mjestu prebivališta, najmoprimcu pripada 0,5 bodova za svaku navršenu godinu prebivanja na području jedinice lokalne samouprave za koju se prijavljuje na javni poziv, a najviše 10 bodova.

4.10. Kriterij deficitarnih zanimanja

U skladu s potrebama, prijavom na javni poziv iz točke 2. ovoga Programa, jedinica lokalne samouprave može odrediti dvije kategorije deficitarnih zanimanja/djelatnosti tako da je prvom kategorijom određeno jedno zanimanje/djelatnost koje se u najvećoj mjeri smatra deficitarnim, a u drugoj kategoriji ostala deficitarna zanimanja/djelatnosti, a bodovanje se određuje na način:

– prva kategorija 8 bodova

– druga kategorija 6 bodova.

4.11. Prednost u slučaju istog broja bodova

Prednost u odnosu na ostale najmoprimce, pod uvjetom da imaju isti broj bodova, ima:

– dijete smrtno stradalog hrvatskog branitelja iz Domovinskog rata, nestalog hrvatskog branitelja iz Domovinskog rata i hrvatskog branitelja, bez oba roditelja ili bez roditeljske skrbi

– dijete smrtno stradalog hrvatskog branitelja iz Domovinskog rata i nestalog hrvatskog branitelja iz Domovinskog rata

– bračni ili izvanbračni drug ili roditelj smrtno stradalog ili nestalog hrvatskog branitelja iz Domovinskog rata

– hrvatski ratni vojni invalid iz Domovinskog rata

– dragovoljac iz Domovinskog rata redoslijedom od duljeg prema kraćem vremenu sudjelovanja u obrani suvereniteta Republike Hrvatske

– hrvatski branitelj iz Domovinskog rata redoslijedom od duljeg prema kraćem vremenu sudjelovanja u obrani suvereniteta Republike Hrvatske

– dijete umrlog hrvatskog ratnog vojnog invalida iz Domovinskog rata, ako je korisnik zajamčene minimalne naknade

– dijete umrlog dragovoljca iz Domovinskog rata, ako je korisnik zajamčene minimalne naknade

– dijete umrlog hrvatskog branitelja iz Domovinskog rata sa 100 dana borbenog sektora, ako je korisnik zajamčene minimalne naknade

– dijete hrvatskog ratnog vojnog invalida iz Domovinskog rata, ako su roditelj i/ili dijete korisnici naknade za nezaposlene prema odredbama zakona kojim se uređuju prava hrvatskih branitelja iz Domovinskog rata i članova njihovih obitelji ili zajamčene minimalne naknade

– dijete dragovoljca iz Domovinskog rata, ako su roditelj i/ili dijete korisnici naknade za nezaposlene prema odredbama zakona kojim se uređuju prava hrvatskih branitelja iz Domovinskog rata i članova njihovih obitelji ili zajamčene minimalne naknade i

– dijete hrvatskog branitelja iz Domovinskog rata sa 100 dana borbenog sektora, ako su roditelj i/ili dijete korisnici naknade za nezaposlene prema odredbama zakona kojim se uređuju prava hrvatskih branitelja iz Domovinskog rata i članova njihovih obitelji ili zajamčene minimalne naknade.

Ako najmoprimci imaju isti broj bodova, a niti jedan nema prednost prema ovoj točki Programa, ili osobe s istim brojem bodova ostvaruju prednosti po ovoj točki Programa, prednost ima najmoprimac koji ima više bodova prema redoslijedu mjerila navedenih u točki 4.1 ovoga Programa.

5. NAČIN PROVEDBE LISTE REDA PRVENSTVA

APN će ponuditi najmoprimcu u najam odgovarajuću stambenu nekretninu s liste raspoloživih stambenih nekretnina u jedinicama lokalne samouprave za koje je najmoprimac iskazao interes.

Odgovarajuća stambena nekretnina određuje se prema odredbi članka 21. stavka 4. Zakona kojim se uređuje društveno poticana stanogradnja uz moguća odstupanja u površini nekretnine od – 5 m2 do + 20 m2.

Ako je na listi raspoloživih stambenih nekretnina u jedinici lokalne samouprave dostupan veći broj stambenih nekretnina od prijavljenog broja najmoprimaca ili ako ne postoji interes za stambenu nekretninu, najmoprimcu se može ponuditi i nekretnina veće površine od one na koju bi imao pravo.

Nakon utvrđivanja liste prvenstva, APN će voditi računa o pristupačnosti stambene nekretnine ako je najmoprimac ili član njegove uže obitelji osoba s invaliditetom.

6. PRIUŠTIVA NAJAMNINA

Najmoprimci u ovom Programu dužni su mjesečno APN-u plaćati priuštivu najamninu prema rokovima i iznosu utvrđenima u ugovoru o najmu stambene nekretnine.

Priuštiva najamnina predstavlja iznos u eurima mjesečno koji se dobiva prema izrazu:

N = (P x 0,30) – T

N = priuštiva najamnina; P = ukupni neto prihod najmoprimca i članova njegove uže obitelji; T = režijski troškovi i troškovi održavanja

Ukupni neto prihod najmoprimca i članova njegove uže obitelji utvrđuje se na temelju potvrde o visini dohotka i primitaka Porezne uprave u prethodnoj godini za najmoprimca i sve članove uže obitelji.

U odnosu na najmoprimce koji potpišu ugovor o najmu, APN će najmanje jednom godišnje od Porezne uprave prikupiti podatke o ukupnom dohotku u prethodnoj godini za najmoprimca i sve članove uže obitelji.

Ako APN to zatraži, najmoprimac se obvezuje dostaviti potvrdu Porezne uprave o ukupnom dohotku u prethodnoj godini izdanu od nadležne ispostave Porezne uprave za najmoprimca i sve članove uže obitelji jednom godišnje, u pravilu u veljači za prethodnu godinu.

Režijski troškovi utvrđuju se prema izrazu: 2,50 eura po m² mjesečno.

Ako se najmoprimcu i/ili njegovim članovima uže obitelji povećaju neto prihodi za više od 15 % godišnje, najmoprimac je obvezan APN obavijestiti o novom stanju prihoda u roku od 30 dana od dana povećanja prihoda.

Ako se najmoprimcu i/ili njegovim članovima uže obitelji smanje prihodi za više od 10 % godišnje, najmoprimac može obavijestiti APN o novom stanju prihoda.

Najmoprimac se obvezuje dostavljati APN-u izjavu danu pod materijalnom i kaznenom odgovornošću i ovjerenu kod javnog bilježnika kojom potvrđuje da on i/ili članovi njegove uže obitelji nisu stekli u vlasništvo stambenu nekretninu, odnosno u slučaju stjecanja stambene nekretnine podatke o stečenoj stambenoj nekretnini, jednom godišnje, u pravilu u veljači.

Ako najmoprimac ili članovi njegove uže obitelji steknu useljivu stambenu nekretninu na području jedinice lokalne samouprave u kojoj su u priuštivom najmu, ugovor o priuštivom najmu se raskida s otkaznim rokom od tri mjeseca uz plaćanje lokalne medijalne cijene najma od dana stjecanja useljive nekretnine.

Ako najmoprimac ili članovi njegove uže obitelji steknu useljivu stambenu nekretninu izvan jedinice lokalne samouprave u kojoj su u priuštivom najmu, obvezni su, od dana stjecanja takve nekretnine do isteka ugovora o najmu, plaćati lokalnu medijalnu cijenu najma.

U slučaju promjene visine prihoda iz ove točke Programa ili stjecanja useljive nekretnine najmoprimca i/ili članova njegove uže obitelji, APN će izračunati novi iznos najamnine te u skladu s novim izračunom sklopiti s najmoprimcem dodatak ugovoru o najmu stambene nekretnine u roku od 15 dana od dana saznanja tih činjenica.

Ako najmoprimac ne postupa u skladu s obvezama iz ove točke Programa, odnosno ako ne sklopi dodatak ugovora o najmu stambene nekretnine u slučaju povećanja prihoda ili stjecanja useljive stambene nekretnine najmoprimca i/ili članova njegove uže obitelji, APN će jednostrano otkazati ugovor o najmu stambene nekretnine.

Neovisno o uvjetima navedenim u ovoj točki Programa, najamnina koju je najmoprimac dužan plaćati ne može biti manja od 2,00 eura po m².

7. POPIS ISPRAVA KOJE PRILAŽE VLASNIK
 STAMBENE NEKRETNINE

Uz iskaz interesa za javni poziv vlasnik stambene nekretnine prilaže:

– presliku osobne iskaznice ako je vlasnik fizička osoba, odnosno presliku osobne iskaznice odgovorne osobe u pravnoj osobi ako je vlasnik pravna osoba

– presliku zemljišnoknjižnog izvatka ili izvatka iz knjige položenih ugovora

– akt za uporabu ili akt za ozakonjenje stambene nekretnine (uporabna dozvola ili rješenje o izvedenom stanju)

– fotodokumentaciju (karakteristične fotografije zgrade i stambene nekretnine) kojom se dokazuje da je stambena nekretnina uporabljiva

– račun za zajedničku pričuvu za mjesec prije podnošenja prijave na javni poziv, ako stambena nekretnina podliježe plaćanju zajedničke pričuve

– dokaz da stambena nekretnina nije korištena više od dvije godine (računi ili izvodi za potrošnju energenata i vode).

8. NAKNADA ZA UPORABU STAMBENE NEKRETNINE

Vlasnik stambene nekretnine koji je svoju nekretninu ugovorno predao APN-u u svrhu provedbe ovoga Programa ima pravo na naknadu koja odgovara lokalnoj medijalnoj cijeni najma stambene nekretnine uz isplatu u dvije rate.

Vlasnik stambene nekretnine dobiva prvi dio naknade za uporabu stambene nekretnine u iznosu od 60 % ukupnog iznosa naknade za cijelo ugovoreno razdoblje, i to nakon sklapanja ugovora o davanju nekretnine na uporabu i predaje nekretnine u posjed APN-u.

Drugi dio naknade za uporabu stambene nekretnine vlasnik dobiva nakon proteka polovice razdoblja na koji je sklopljen ugovor s APN-om.

Za drugi dio naknade provodi se usklađenje prema tržišnim promjenama i to ako su najamnine u porastu tada prema zadnje objavljenoj lokalnoj medijalnoj najamnini koju je objavilo Ministarstvo prostornoga uređenja, graditeljstva i državne imovine, a ako su u padu tada prema prosječnoj vrijednosti u razdoblju od prve isplate.

Ako stambena nekretnina trenutno nije u uporabljivom stanju APN sklapa ugovor s vlasnikom stambene nekretnine u kojem se vlasnik obvezuje dovesti nekretninu u uporabljivo stanje u roku od šest mjeseci od dana sklapanja ugovora. Radovi na nekretnini odnose se samo na završne radove (primjerice: stolarija, oblaganje zidova i podova, ličenje, sanitarije, grijanje i sl.), a ne na konstrukcijske radove.

Ako vlasnik nekretnine ne dovede nekretninu u uporabljivo stanje u roku dužan je vratiti primljenu naknadu.

Radi osiguranja isplaćene naknade u slučaju da nekretnina nije u uporabljivom stanju, u korist APN-a osnovat će se založno pravo na nekretnini koja je predmet ugovora o davanju na uporabu stambene nekretnine.

Lokalnu medijalnu cijenu najma stambene nekretnine APN utvrđuje prema podacima koje svake godine objavljuje Ministarstvo prostornoga uređenja, graditeljstva i državne imovine.

9. OPĆI UVJETI UGOVORA O DAVANJU NA
 UPORABU STAMBENE NEKRETNINE

Ugovor o davanju na uporabu stambene nekretnine sklapaju APN i vlasnik stambene nekretnine.

APN će s vlasnikom stambene nekretnine sklopiti ugovor u trenutku kada za tu nekretninu po javnom pozivu odabere najmoprimca.

Ugovor o davanju na uporabu stambene nekretnine sadrži:

– opis i oznaku nekretnine koja se daje na uporabu

– rok na koji se nekretnina daje na uporabu

– visinu naknade

– mogućnost otkaza ugovora

– odredbu po kojoj obveze vlasnika nekretnine iz ugovora prelaze na pravne sljednike vlasnika

– odredbu koja obvezuje vlasnika upozoriti svakog kasnijeg stjecatelja stambene nekretnine o činjenici da je nekretnina dana na uporabu

– svrhu i uvjete korištenja nekretnine

– odredbe kojima se APN utvrđuje kao obveznik plaćanja police osiguranja od požara i drugih opasnosti

– uvjete uporabljivosti nekretnine

– način rješavanja eventualnih sporova koji bi mogli nastati u primjeni ugovora

– osiguranje za povrat naknade

– garancije i uvjete za povrat nekretnine u početno stanje

– odredbu o ugovornim kaznama u slučaju kršenja ugovora

– izjavu vlasnika stambene nekretnine da s najmoprimcem nije rodbinski povezan u uspravnoj liniji ili u pobočnoj liniji do zaključno četvrtog stupnja srodstva

– podmirivanje troškova za sklapanje ugovora.

APN će od vlasnika preuzeti stambenu nekretninu slobodnu od pokretnina (nenamještenu), izuzev kuhinjskih elemenata i uređaja bijele tehnike ako se nalaze u stambenoj nekretnini koja se daje u najam.

Ako vlasnik na uporabu preda stambenu nekretninu koja nije slobodna od pokretnina (namještena), APN ne odgovara za bilo kakvu štetu koja nastane na tim pokretninama, izuzev kuhinjskih elemenata i uređaja bijele tehnike ako se nalaze u stambenoj nekretnini koja se daje u najam.

APN će preuzeti obvezu plaćanja zajedničke pričuve, najviše do iznosa od 1,00 eura po m² mjesečno, koju će obvezu ugovorom prenijeti na najmoprimca.

10. OPĆI UVJETI UGOVORA O NAJMU
 STAMBENE NEKRETNINE

Ugovor o najmu stambene nekretnine sklapaju APN i najmoprimac.

Ugovor o najmu stambene nekretnine sadrži:

– opis i oznaku nekretnine koja se daje u najam

– rok na koji se nekretnina daje u najam

– visinu najamnine

– utvrđivanje jamstva za plaćanje najamnine i drugih troškova

– odredbe kojima se APN utvrđuje kao obveznik plaćanja police osiguranja od požara i drugih opasnosti

– uvjete prisilne naplate u slučaju neplaćanja najamnine i drugih troškova

– stupanje u posjed nekretnine

– mogućnost otkaza ugovora

– svrhu i uvjete korištenja nekretnine

– odgovornost za štetu počinjenu od strane najmoprimca

– zabranu davanja stambene nekretnine i posebnih dijelova u podnajam

– plaćanje režijskih troškova i troškova održavanja za nekretninu

– postupanje najmoprimca u slučaju nepredviđenih opasnosti za nekretninu

– obvezu najmoprimca vezano uz nužne popravke na nekretnini

– obvezu najmoprimca vezano uz pridržavanje kućnoga reda u zgradi

– izjavu najmoprimca da on ni članovi njegove uže obitelji nemaju u vlasništvu stambenu nekretninu na području Republike Hrvatske, odnosno da u vlasništvu imaju neodgovarajuću stambenu nekretninu

– izjavu najmoprimca da s vlasnikom stambene nekretnine nije rodbinski povezan u uspravnoj liniji ili u pobočnoj liniji do zaključno četvrtog stupnja srodstva

– obvezu najmoprimca da pravovremeno javi sve promjene u primanjima za sebe i članove uže obitelji

– obvezu najmoprimca da pravovremeno javi sve upise, odnosno sve promjene vlasništva na nekretninama

– obvezu najmoprimca da vrati ukupno plaćenu naknadu za uporabu stambene nekretnine sa zateznim kamatama tekućim od dana isplate naknade vlasniku stambene nekretnine ako se utvrdi da nije dostavio cjelokupne podatke o svojim primanjima i primanjima članova uže obitelji te da je na taj način ostvario imovinsku korist

– odredbu o ugovornim kaznama u slučaju kršenja ugovora

– odredbu prema kojoj APN nema daljnjih obveza prema najmoprimcu kada istekne ugovor o uporabi sklopljen s vlasnikom nekretnine

– odredbu prema kojoj najmoprimac i/ili članovi njegove uže obitelji ne mogu registrirati niti obavljati gospodarsku djelatnost na adresi stambene nekretnine koju koriste za priuštivi najam

– način rješavanja eventualnih sporova koji bi mogli nastati u primjeni ugovora

– odredbu o podmirivanju troškova povezanih sa sklapanjem ugovora.

APN će nekretninu iznajmiti slobodnu od osoba i stvari, a iznimno sa stvarima koje služe za redovnu uporabu nekretnine pri čemu APN ne odgovara najmoprimcu za ispravnost stvari, izuzev kuhinjskih elemenata i uređaja bijele tehnike ako se nalaze u stambenoj nekretnini koja se daje u najam.

Najmoprimac je dužan voditi brigu o stambenoj nekretnini koju koristi i provoditi tekuća održavanja, a što se detaljno razrađuje u ugovoru o najmu.

Zajedničku pričuvu podmiruje najmoprimac, najviše do iznosa od 1,00 eura po m² mjesečno.

11. OTKAZ UGOVORA O DAVANJU NA UPORABU STAMBENE NEKRETNINE I UGOVORA O NAJMU STAMBENE NEKRETNINE

APN može otkazati ugovor o davanju na uporabu stambene nekretnine s vlasnikom stambene nekretnine ako:

– vlasnik ne ispunjava ugovorne obveze

– vlasnik ne ispunjava svoje ugovorne obveze niti nakon pisane opomene APN-a

– je vlasnik dostavio lažnu ili netočnu dokumentaciju, ili je dao lažne izjave na temelju kojih mu je dodijeljena naknada za najam stambene nekretnine.

Ako APN otkaže ugovor, vlasnik je dužan izvršiti povrat uplaćene naknade APN-u za najam stambene nekretnine.

Vlasnik izvanredno može otkazati ugovor o davanju na uporabu stambene nekretnine APN-u ako je za njega ili članove njegove uže obitelji došlo do nastupa sljedećih okolnosti:

– smrt i/ili teška bolest

– razvrgnuće suvlasničke zajednice zbog razvoda braka

– otvaranje postupka stečaja

– otvaranje postupka stečaja potrošača.

U slučaju raskida ili otkaza ugovora o davanju na uporabu stambene nekretnine APN-u, APN je dužan najmoprimcu osigurati drugu primjerenu stambenu nekretninu.

12. OTKAZ UGOVORA O NAJMU
 STAMBENE NEKRETNINE

APN može otkazati ugovor o najmu stambene nekretnine s najmoprimcem ako:

– najmoprimac ili članovi uže obitelji načinom korištenja stambene nekretnine uzrokuju veću štetu na stambenoj nekretnini ili zajedničkim dijelovima zgrade

– najmoprimac u stambenoj nekretnini obavlja gospodarsku djelatnost

– najmoprimac ne održava stambenu nekretninu

– najmoprimac ne plaća priuštivu najamninu u roku određenom ugovorom o najmu stambene nekretnine te ako ne plaća režijske troškove u roku njihova dospijeća

– najmoprimac odnosno članovi njegove uže obitelji često krše kućni red u zgradi, ili teže ometaju druge stanare ili su zaprimili drugu opomenu za povrede kućnog reda

– najmoprimac u stambenoj nekretnini ili na ugrađenoj opremi izvršava ili izvrši izmjene bez prethodne suglasnosti vlasnika

– se stambenom nekretninom za potrebe stanovanja koriste osobe koje nisu navedene u ugovoru o najmu te nisu članovi uže obitelji najmoprimca

– najmoprimac stambenu nekretninu da u podnajam

– najmoprimac ne dopusti ulazak u stambenu nekretninu radi provjere pravilne upotrebe iste

– najmoprimac bez opravdanih razloga ne preuzme stambenu nekretninu, odnosno ne započne boraviti u istoj unutar 30 dana nakon sklapanja ugovora o najmu stambene nekretnine

– su se najmoprimac ili osobe navedene u ugovoru o najmu prestale koristiti stambenom nekretninom i više od tri mjeseca uzastopno nisu stanovale u istoj

– je najmoprimac dostavio lažne podatke ili dao lažne izjave na temelju kojih je sklopio ugovor o najmu stambene nekretnine.

U slučaju otkaza ugovora od strane APN-a, najmoprimac je dužan napustiti stambenu nekretninu i istu predati u posjed APN-u.

13. PRAVA I OBVEZE U SLUČAJU SMRTI I DRUGIH IZMIJENJENIH OKOLNOSTI

U slučaju smrti najmoprimca, APN može sklopiti ugovor o najmu stambene nekretnine pod istim uvjetima s bračnim ili izvanbračnim drugom, životnim partnerom ili neformalnim životnim partnerom odnosno članom uže obitelji ako je u vrijeme smrti najmoprimca stvarno boravio u stambenoj nekretnini, imao prijavljeno prebivalište u istoj, te je bio naveden u ugovoru o najmu stambene nekretnine.

U slučaju prestanka braka, izvanbračne zajednice ili životnog partnerstva, neformalnog životnog partnerstva najmoprimca dostavlja se izjava bračnih drugova, izvanbračnih drugova, životnih partnera, neformalnih životnih partnera ovjerena kod javnog bilježnika kojom se potvrđuje tko nastavlja koristiti stambenu nekretninu, a u kojem slučaju se sklapa aneks ugovora o najmu stambene nekretnine s APN-om.

Zahtjev za sklapanje ugovora podnosi se APN-u u pisanom obliku u roku od 90 dana od dana smrti najmoprimca.

U slučaju smrti vlasnika stambene nekretnine, sva prava i obveze iz ugovora o davanju na uporabu stambene nekretnine koje je vlasnik sklopio s APN-om, prelaze na njegove nasljednike.

14. OBVEZE APN-a I
 ZAŠTITA PODATAKA

APN će na svojim mrežnim stranicama objaviti tipske ugovore za vlasnike stambenih nekretnina i najmoprimce.

Administrativne i tehničke poslove pripreme i provedbe ovoga Programa obavlja APN.

APN osigurava zaštitu podataka, u skladu s posebnim propisima o zaštiti podataka te osigurava njihovu dostupnost samo na obrazloženi zahtjev podnositelja upita ili prilikom obavljanja svojih javnih ovlasti.

Smatra se da su najmoprimac i vlasnik stambene nekretnine, iskazom interesa za javni poziv dali dobrovoljni pristanak na poduzimanje svih radnji u vezi s obradom svih osobnih podataka, što obuhvaća i pravo na prikupljanje, spremanje, snimanje i organiziranje, uvid, korištenje i prijenos svih osobnih podataka sa svrhom obavljanja poslova u vezi s ostvarivanjem prava na davanje nekretnine na uporabu i najam nekretnine.

Osobni podaci koji su stavljeni na raspolaganje mogu se koristiti samo u svrhe potrebne za provedbu ovoga Programa.

APN ustrojava i upravlja bazom podataka iskaza interesa vlasnika stambenih nekretnina i najmoprimaca na javni poziv i sklopljenih ugovora u skladu s ovim Programom.